Úradný vestník L 205 , 13/08/1979 S. 0017 - 0018

Fínske špeciálne vydanie: Kapitola 13 Zväzok 10 S. 0055

Grécke špeciálne vydanie: Kapitola 13 Zväzok 8 S. 0196

Švédske špeciálne vydanie: Kapitola 13 Zväzok 10 S. 0055

Španielske špeciálne vydanie: Kapitola 13 Zväzok 10 S. 0152

Portugalské špeciálne vydanie Kapitola 13 Zväzok 10 S. 0152



Smernica Rady z 24. júla 1979, ktorou sa mení a dopĺňa smernica 74/150/EHS o aproximácii právnych predpisov členských štátov týkajúcich sa typového schválenia kolesových poľnohospodárskych a lesných traktorov (79/694/ES) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej článok 100, so zreteľom na návrh Komisie, so zreteľom na stanovisko Zhromaždenia [1], so zreteľom na stanovisko Hospodárskeho a sociálneho výboru [2], keďže niektoré systémy alebo časti traktorov, ktoré tvoria oddelenú technickú jednotku, sú už na trhu aj samostatne, aj namontované na traktore; keďže pokiaľ je možné kontrolovať takéto systémy alebo časti predtým, ako sú namontované na traktor je potrebné umožniť ich voľný pohyb zavedením typového schválenia ES tiež pre tieto oddelené technické jednotky; keďže je žiadúce, aby smernica Rady 74/150/EHS zo 4. marca 1974 o aproximácii právnych predpisov členských štátov o typovom schválení kolesových poľnohospodárskych alebo lesných traktorov [3] bola doplnená bez odkladu opatreniami zavádzajúcimi takéto typové schválenie; keďže typové schválenie ES oddelených technických jednotiek určených na namontovanie na traktor zjednodušuje postup typového schválenia traktora odstránením opakovania niektorých kontrol pri typovom schválení; keďže musí byť možné v prípade prideľovania typového schválenia ES pre oddelené technické jednotky stanoviť obmedzenia pre ich používanie a/alebo podmienky pre ich montáž; keďže musí vždy zostať možnosť prijať samostatne smernice podľa technického pokroku pri výrobe oddelených technických jednotiek; keďže postup stanovený článkom 13 smernice Rady 74/150/EHS je vhodný pre tento účel; keďže technické požiadavky týkajúce sa pracovného priestoru vodiča a okien traktora sa líšia medzi členskými štátmi; keďže je nevyhnutné, aby všetky členské štáty bezodkladne prijali rovnaké požiadavky buď doplnením do existujúcich predpisov alebo ich nahradením; keďže kontroly zhody s týmito požiadavkami by mali byť uskutočnené postupom typového schválenia ES pre každý typ traktora uvažovaný v smernici 74/150/EHS; keďže je nevyhnutné doplniť túto smernicu zavedením nevyhnutných odkazov v prílohe I (Informačný dokument o modeli) a v prílohe II (Vzor osvedčenia o schválení typu ES), PRIJALA TÚTO SMERNICU: Článok 1 Smernica Rady 74/150/EEC sa mení a dopĺňa takto: a) Za článok 9 sa pridá nasledujúci článok: "Článok 9a 1. Tam, kde samostatná smernica k tomu ukladá výslovné opatrenia, môže byť typové schválenie ES tiež pridelené pre typy systémov alebo pre časti traktorov, ktoré tvoria oddelenú technickú jednotku. 2. Tam kde oddelená technická jednotka, ktorá sa má schvaľovať, plní svoju funkciu alebo poskytuje špecifické vlastnosti len v spojení s inými časťami traktora a z tohoto dôvodu je možné overiť zhodu s jednou alebo niekoľkými požiadavkami, iba ak schvaľovaná oddelená technická jednotka pracuje v spolupráci s inými časťami traktora, a to reálne alebo simulovane, musí byť zodpovedajúcim spôsobom obmedzený rozsah typového schválenia ES pre túto oddelenú jednotku. Osvedčenie o schválení typu ES pre oddelenú technickú jednotku potom obsahuje všetky obmedzenia pri jej používaní a uvádza všetky podmienky pre jej montáž. Dodržiavanie týchto obmedzení a podmienok sa overí v čase typového schvaľovania ES traktora. 3. Články 4 až 9 a 14 platia analogicky. Avšak držiteľ typového schválenia ES pre oddelenú technickú jednotku prideleného v súlade s týmto článkom je povinný vyplniť nielen osvedčenie uvedené v článku 5 ods. 2, ale aj pripojiť ku každej jednotke, vyrobenej v súlade so schváleným typom obchodný názov alebo značku, typ a pokiaľ to vyžaduje samostatná smernica, aj číslo typového schválenia." b) K článku 11 sa pridá sa nasledujúci bod: "Tento postup platí tiež na účely zavádzania opatrení, týkajúcich sa typového schválenia ES pre oddelené technické jednotky do samostatných smerníc." c) K prílohe I sa pridajú nasledujú časti (Vzorový informačný dokument): - "8.4.4. Pracovný priestor vodiča", - "8.4.5. Okná". d) K prílohe II sa pridajú nasledujúce časti (Vzor osvedčenia o schválení typu ES): - "7.4.4. Pracovný priestor vodiča SD" - "7.4.5. Okná SD". Článok 2 1. Členské štáty uvedú do platnosti opatrenia potrebné na dosiahnutie súladu s touto smernicou do 18 mesiacov od jej oznámenia a bezodkladne o tom informujú Komisiu. 2. Členské štáty zabezpečia, aby znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice, boli oznámené Komisii. Článok 3 Táto smernica je adresovaná členským štátom. V Bruseli 24. júla 1979 Za Radu predseda M. O‘kennedy [1] Ú. v. ES C 127, 21.5.1979, s. 80. [2] Stanovisko doručené 22. a 23. mája 1979 (zatiaľ neuverejnené v úradnom vestníku). [3] Ú. v. ES L 84, 28.3.1974, s. 10. --------------------------------------------------